ফের মারকাটারি সিদ্ধান্ত! ‘কৃষ্ণাঙ্গ’ সেনাপ্রধানকে সরিয়ে দিলেন ট্রাম্প

ওয়েব ডেস্ক: আমেরিকার (USA) মসনদে বসেই একের পর এক বড় সিদ্ধান্ত নিয়েছেন প্রেসিডেন্ট ডোনাল্ড ট্রাম্প (Donald Trump)। শুল্ক নীতি থেকে অভিবাসন নীতি, বিদেশকে অনুদান থেকে মার্কিন প্রশাসনে বাইডেন আমলের আধিকারকদের বরখাস্ত। ঠিক যেন আমেরিকার খোলনলচে বদলে ফেলতে চাইছেন ট্রাম্প। আর এবার মার্কিন সেনা (US Army) সর্বাধিনায়কের (Chairman Of Joint Chiefs Of Staff) পদ থেকে সরিয়ে ফেলা হল এক কৃষ্ণাঙ্গকে। ট্রাম্পের এই সিদ্ধান্ত সামনে আসার পর থেকেই বিশ্বজুড়ে শোরগোল পড়েছে।

জানা গিয়েছে, আমেরিকার ‘জয়েন্ট চিফস অফ স্টাফ’-এর চেয়ারম্যান পদ থেকে বরখাস্ত করা হয়েছে জেনারেল চার্লস কিউ ব্রাউন জুনিয়রকে (Charles Q Brown Jr.)। আমেরিকার ইতিহাসে দ্বিতীয় কৃষ্ণাঙ্গ হিসেবে সেনা সর্বাধিনায়ক পদে আসীন হয়েছিলেন ব্রাউন জুনিয়র। তাই তাঁকে এই গুরুত্বপূর্ণ পদ থেকে সরিয়ে দেওয়ার ঘটনায় আমেরিকায় ফের একবার বর্ণবিদ্বেষ মাথাচাড়া দিয়ে উঠতে পারে বলে মনে করছেন বিশেষজ্ঞরা।

আরও পড়ুন: মাস্ক পুত্রের দুষ্টুমি, রাগে নিজের প্রিয় ডেস্কই বদলে ফেললেন ট্রাম্প?

সেনা সর্বাধিনায়ক পদ থেকে ব্রাউন জুনিয়রকে সরিয়ে দেওয়ার ঘোষণার পরেই ট্রাম্প প্রশাসন জানায় যে, আমেরিকার ‘জয়েন্ট চিফস অফ স্টাফ’-এর নতুন চেয়ারম্যান হিসেবে নিয়োগ করা হচ্ছে অবসরপ্রাপ্ত লেফটেন্যান্ট জেনারেল ড্যান কেইনকে (Dan Caine)। এরপরই সামাজিক মাধ্যমে একটি পোস্ট করে প্রেসিডেন্ট ট্রাম্প লেখেন, “জেনারেল কেইন দক্ষ পাইলট, নিরাপত্তা বিশেষজ্ঞ, সফল উদ্যোক্তা এবং যুদ্ধবাজ। তাঁর অভিজ্ঞতাও বিপুল।”

উল্লেখ্য, আমেরিকার নতুন সেনা সর্বাধিনায়ক ড্যান কেইন বহুদিন ধরেই মার্কিন সেনার গুরুত্বপূর্ণ কিছু দায়িত্ব সামলে এসেছেন। মার্কিন প্রেসিডেন্ট হিসেবে ডোনাল্ড ট্রাম্পের প্রথম মেয়াদে লেফট্যানেন্ট জেনারেল ড্যান কেইন ইরাক সহ পশ্চিম এশিয়ার দায়িত্বে ছিলেন। আর এবার তাঁকে সেনা সর্বাধিনায়কের পদ দিলেন প্রেসিডেন্ট ট্রাম্প।